**Himere**

*Petrache Mariana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmi puneai pe buze lacrimi și speranțe

Rușinată m-ascundeam la tine-n brațe

Dezveleam din suflet marile iubiri

Eram noi cu marea și cerul în priviri.

Mi-am legat de tine sufletul cu sfoară

Mi-ai șters lacrima în fiecare seară

Împărțeam plăcerea printre așternuturi

Mi-așezai pe coapsă haina cu săruturi.

M-ai luat cu tine în locuri interzise

Am cernut iubirea prin sita cu vise

Mi-ai dăruit o clipă flacăra albastră

Vise-naripate băteau la fereastră.

Iarna ce-a trecut m-a durut cumplit

Te-am chemat în vise și n-ai mai venit

Urmărit de umbre te-ai întors la mine

Ai luat cu tine tolba cu suspine.

Am păzit cu tine mugurii iubirii

Am știut să prețuim toți trandafirii

Ne-nvăța pământul cum să respirăm

Somnul ce ne-așteaptă să nu-l tulburam.

03. 07. 2018